ROZHODNUTIE KOMISIE
z 27. októbra 2006
o neuverejnení odkazu na normu EN 13683:2003 Záhradné zariadenia - motorové drviče/štiepkovače - bezpečnosť v súlade so smernicou Európskeho parlamentu a Rady 98/37/ES
[oznámené pod číslom K(2006) 5060]
(Text s významom pre EHP)
(2006/732/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 98/37/ES z 22. júna 1998 o aproximácii právnych predpisov členských štátov týkajúcich sa strojových zariadení (1), a najmä na jej článok 6 ods. 1,
so zreteľom na stanovisko stáleho výboru zriadeného podľa článku 5 smernice Európskeho parlamentu a Rady 98/34/ES z 22. júna 1998 o postupe pri poskytovaní informácií v oblasti technických noriem, predpisov a pravidiel vzťahujúcich sa na služby informačnej spoločnosti (2),
keďže:
(1)
V prípade, že vnútroštátna norma transponujúca harmonizovanú normu, na ktorú bol v Úradnom vestníku Európskej únie uverejnený odkaz, zodpovedá jednej alebo viacerým základným zdravotným a bezpečnostným požiadavkám stanoveným v prílohe I k smernici 98/37/ES, predpokladá sa, že stroj zhotovený podľa tejto normy spĺňa príslušné základné požiadavky.
(2)
Podľa článku 6 ods. 1 smernice 98/37/ES Nemecko vznieslo formálnu námietku v súvislosti s normou EN 13683:2003, ktorú 8. septembra 2003 schválil Európsky výbor pre normalizáciu (CEN) a na ktorú ešte nebol uverejnený odkaz v Úradnom vestníku Európskej únie.
(3)
Po preskúmaní normy EN 13683:2003 Komisia zistila, že nespĺňa základné zdravotné a bezpečnostné požiadavky bodov 1.1.2 c) (princípy integrovanej bezpečnosti), 1.3.8 (výber ochranných zariadení pred ohrozením pohyblivými časťami) a 1.4.1 (všeobecné požiadavky na kryty a ochranné zariadenia) prílohy I k smernici 98/37/ES. Po prvé špecifikácie uvedené v ustanoveniach bodov 5.2.1.1 a 5.2.1.2 normy, týkajúce sa zabránenia prístupu k reznému nožu z plniaceho otvoru a zhora, neumožňujú vyhnúť sa kontaktu s nožom. Počas prevádzky zariadenia možno odstraňovať zaseknuté odrezky, pričom ruka môže prísť do kontaktu s rezným nožom. Po druhé špecifikácie uvedené v ustanovení bodu 5.2.2 normy, týkajúce sa zabránenia prístupu k reznému nožu zdola, zo strany vyhadzovacieho kanála, nie sú dostatočné. Rozmery vyhadzovacieho kanála sú také, že ruka dospelého človeka môže prísť do kontaktu s rezným nožom.
(4)
Odkazy na normu EN 13683:2003 by sa preto nemali uverejniť v Úradnom vestníku Európskej únie,
PRIJALA TOTO ROZHODNUTIE:
Článok 1
Odkazy na normu EN 13683:2003 Záhradné zariadenia - motorové drviče/štiepkovače - bezpečnosť sa neuverejnia v Úradnom vestníku Európskej únie.
Článok 2
Toto rozhodnutie je určené členským štátom.
V Bruseli 27. októbra 2006